Spiere werk in opponerende groepe. Vir elke groep spiere wat ’n bepaalde beweging veroorsaak, is daar ’n ander groep wat die teenoorgestelde beweging voortbring. As jy byvoorbeeld jou arm by die elmboog buig, trek jy jou biseps-spiere saam. Wanneer jy jou arm reguit wil maak, ontspan jou bisepse en die trisepse trek saam.
(3) die hartspier. Jou hart is gemaak van ’n baie besondere soort spier. Elke keer wanneer dit, ook outomaties, saamtrek, pers dit bloed uit jou hart uit—dit is ’n hartklop. Die hartspier is dag en nag, ’n leeftyd lank, besig om saam te trek en te ontspan.
Navorsers het vasgestel dat nie-mensagtige soogdiere ’n vierde soort spier het wat met hul spesifieke lewenswyse verband hou. Katte het byvoorbeeld ’n spesiale soort spier in die kake wat hulle in staat stel om hul prooi baie vinnig te vang en dood te byt.
JY het ’n verstommende hoeveelheid suurstof nodig vir jou daaglikse handel en wandel. ’n Aktiewe volwassene neem elke 24 uur sowat vier kubieke meter suurstof in en stel dieselfde hoeveelheid kooldioksied vry. Daar is op elke gegewe oomblik sowat ’n liter suurstof in jou bloed.
Die lugpyp het twee vertakkings, die brongieë, wat in die longe in ’n aantal kleiner buise, die brongiole, vertak. Dié verdeel in nog kleiner buise, wat uiteindelik in klein lugsakkies, of alveoli, eindig. Daar is al bereken dat, as al die lugsakkies in jou longe plat uitgesprei sou kon word, hulle ’n gebied so groot soos ’n tennisbaan sou bedek.
Die wande van die lugsakkies is dun en ryk aan klein bloedhaarvaatjies. Suurstof gaan deur die wande in die bloed in en word na die hart vervoer. Terselfdertyd syfer afval-koolstofdioksied uit die bloed uit na die lugsakkies. Dit word uitgewerp wanneer jy uitasem.
JOU hart is ’n spierkragtige, tweedelige pomp: die een deel, die regterkant, pomp gedeoksigeneerde bloed (bloed sonder suurstof) van die res van jou liggaam af na jou longe toe om suurstof te absorbeer en koolstofdioksied vry te stel; die ander deel, die linkerkant, pomp geoksigeneerde bloed van jou longe af na die res van jou liggaam.
Wanneer die regterhartvoorkamer met gedeoksigeneerde bloed gevul is, trek dit saam en pers die bloed tot in die regterhartkamer.
Wanneer hierdie kamer gevul is, trek dit saam en stuur die bloed na die longe toe. Sodra die bloed suurstof deur die longe ontvang en koolstofdioksied vrygestel het, gaan dit die linkerhartvoorkamer binne, wat saamtrek en die bloed na die linkerhartkamer aanstu. Van hier af gaan die suurstofryke bloed deur die aorta-slagaar na die res van die liggaam.
“IN suspensie” beteken ’n toestand waar piepklein deeltjies min of meer egalig regdeur ’n vloeistof versprei is sonder dat hulle werklik in die vloeistof opgelos is. Só bestaan bloed uit biljoene bloedselle in suspensie in ’n geel vloeistof wat plasma genoem word.
• Jou hart rus tussen elke klop. As jy al die rustydjies in ’n leeftyd saamgooi, sal jy vind dat jou hart omtrent twintig jaar lank stilstaan.
• Die Engelse woord muscle (spier) kom van die Latynse woord musculus, wat ’n muisie beteken. Spierbewegings het die mense van die antieke tyd laat dink aan muisies wat onder die vel rondhardloop.
• Klik hier vir afdeling 2 van “Jy en Jou Gesondheid” (dit gaan oor die belangrikheid van ’n gebalanseerde dieet en sindelikheid)
• Hierdie artikel moet saamgelees word met ’n ander artikel op die Mieliestronk-werf: Die wêreld van reklame—hoe advertensies ontstaan
BO: Ouer as ’n eeu, maar gewilder as ooit. Hierdie advertensie uit die jaar 1900—gekoppel aan die feit dat die genoemde koeldrank steeds geniet word—bewys die wenkombinasie van ’n gesogte produk en goeie reklame. En al is die mense agter die reklame dikwels onbekend, lewe hul skeppings baiemaal jare lank voort, in hul advertensies in die media, sowel as in mense se herinneringe. Die werkers in reklame-agentskappe verrig dan ook ’n kulturele diens wat nie altyd reg besef en na sy waarde gereken word nie.
IS een van die min reekse loopbane waarin die wetenskap en die kuns ’n ewe groot rol speel. As die kommunikasie van idees vir jou belangrik is, is dit miskien tyd om die reklamewese as jou roeping te oorweeg.
Miljoene rande word jaarliks wêreldwyd in hierdie bedryf bestee. Hier werk die beplanner, die onderhandelaar, die skrywer, die kunstenaar en die bestuurder as ’n span saam om hul kliënt se sakeprobleme te help oplos.
Dis ’n opwindende kombinasie van briljante idees en ’n intensiewe kennis van die mark—en dus ’n aantreklike tuiste vir ’n groot verskeidenheid mense. Hoewel gegradueerdes uit talle verskillende terreine hier beland, is daar nou ook instansies wat gespesialiseerde opleiding in die reklamewese se verskeie spesialiteitsrigtings bied.
Maar hoe lyk die poste en take van die verskillende hoofde en werkers in ’n tipiese reklame-agentskap?
• REKENINGBESTUURDER: ’n Rekeningbestuurder (account manager) is verantwoordelik vir die skakeling met die kliënt en die bestuur van die algehele proses. Hy of sy is dus die tussenganger tussen die agentskap en die adverteerder.
Só iemand moet die kliënt se behoeftes vinnig kan bepaal, inligting blitsig kan verwerk, diplomaties kan optree en bowenal geesdriftig wees. ’n Bekende persoon in die reklamebedryf het al die rekeningbestuurder vergelyk met die dirigent van ’n groot simfonie-orkes, wat moet sorg dat die klanke van die uiteenlopende instrumente ’n geheel vorm om musiek te maak.
• REKENINGBEPLANNER: By party agentskappe verrig die rekeningbestuurder dieselfde taak as die beplanner, maar by ander het hulle verskillende funksies. Sy werk is hoofsaaklik om dit wat die kliënt wil hê, te versoen met dit wat die verbruiker wil hê.
Met die resultate van die navorsing moet die rekeningbeplanner met ’n sinvolle strategie na vore kom om die nodige boodskap by die verbruikers tuis te bring. Dit moet ook sin maak vir die mediamense en die kreatiewe span. Ten einde hierdie mense, sowel as die kliënt, te kan oortuig, moet hy die vermoë hê om ’n oortuigende voorlegging te kan doen en slim te kan argumenteer.
• KOPIESKRYWER EN KUNSDIREKTEUR: Die kopie is die woorde in ’n advertensie. ’n Kopieskrywer se werk behels egter heelwat meer as net die skryf van woorde. Hy of sy dink die advertensie uit, in noue samewerking met die kunsdirekteur.
Hierdie span werk allereers met idees. Hulle moet die beste en oorspronklikste oplossings vind vir die opdragte wat deur die bemarkers gegee word, deur gebruik te maak van woorde, prente, musiek, klankeffekte en dies meer. Só iemand moet homself in die teikenmark se skoene kan plaas. ’n Passie vir reklame en vir idees is van kardinale belang.